Na temelju članka 18. u svezi s člankom 33. Statuta općine Dubrava ("Glasnik Zagrebačke županije" broj: 11/21), i članka 63. stavak 1. Poslovnika Općinskog vijeća Općine Dubrava ("Glasnik Zagrebačke županije" broj: 20/09, 9/13 i 11/21), Općinsko vijeće općine Dubrava na 2. redovnoj sjednici održanoj 4. rujna 2025. godine, donijelo je

**Z A K L J U Č A K**

I

Prihvaća se Izvješće o radu Općinskog načelnika za period srpanj – prosinac 2024. godine.

II

Ovaj Zaključak stupa na snagu osmog dana od dana objave u Glasniku Zagrebačke županije.

KLASA: 022-05/25-01/18

URBROJ: 238-5/01-25-02

Dubrava, 4. rujna 2025. godine

REPUBLIKA HRVATSKA

ZAGREBAČKA ŽUPANIJA

OPĆINA DUBRAVA

Općinsko vijeće

POTPREDSJEDNIK:

Dragutin Vuđan



REPUBLIKA HRVATSKA

ZAGREBAČKA ŽUPANIJA

OPĆINA DUBRAVA

Općinski načelnik

KLASA: 022-05/25-01/18

URBROJ: 238-5/01-25-01

Dubrava, 4. rujna 2025. godine

Sukladno odredbi članka 45. Statuta općine Dubrava (“Glasnik Zagrebačke županije” broj: 11/21), podnosim Općinskom vijeću Općine Dubrava, sljedeće

**I Z V J E Š Ć E O R A D U**

za period srpanj – prosinac 2024.

**I. UVODNI DIO**

Zakonom o lokalnoj i područnoj (regionalnoj) samoupravi, utvrđeno je da općinski načelnik obavlja izvršene poslove lokalne samouprave, priprema prijedloge općih akata, izvršava ili osigurava izvršavanje općih akata predstavničkog tijela, usmjerava djelovanje upravnih tijela jedinice lokalne samouprave u obavljanju poslova iz njihovoga samoupravnog djelokruga, te nadzire njihov rad, upravlja i raspolaže nekretninama i pokretninama u vlasništvu jedinice lokalne samouprave, kao i njezinim prihodima i rashodima, u skladu sa zakonom i statutom, te obavlja i druge poslove utvrđene statutom.

U izvještajnom razdoblju općinski načelnik općine Dubrava, u okviru svog djelokruga, obavljao je izvršne poslove iz samoupravnog djelokruga Općine koji su mu povjereni zakonom, utvrđivao je prijedloge općih akata koje donosi Općinsko vijeće, davao mišljenje o prijedlozima odluka i drugih akata, izvršavao i osiguravao izvršavanje općih akata općinskog vijeća, prostornih i urbanističkih planova te drugih akata Općinskog vijeća, upravljao nekretninama i pokretninama u vlasništvu Općine kao i prihodima i rashodima Općine, usmjeravao djelovanje Jedinstvenog upravnog odjela Općine u obavljanju poslova iz samoupravnog djelokruga Općine, nadzirao njihov rad, te obavljao i druge poslove u skladu sa zakonom, statutom Općine i aktima Vijeća.

Provedbu navedenih zadaća, općinski načelnik je ostvarivao i na brojnim sastancima i konzultacijama, radnim dogovorima, kroz djelovanje radnih tijela, kroz aktivnosti načelnika, kao i kroz rad Jedinstvenog upravnog odjela Općine.

**II. DJELOVANJE OPĆINSKOG NAČELNIKA**

U ovom izvještajnom razdoblju nastavio sam realizaciju predizbornog programa. U izvještajnom razdoblju održano je niz sastanaka na kojima su razmatrani prijedlozi i donijeti zaključci kojima su rješavana pitanja iz nadležnosti općinskog načelnika.

U ovom izvještajnom razdoblju učestalo sam razgovarao sa gospodarstvenicima, udrugama i stanovništvom, i koje mi se u izvještajnom razdoblju nastavile obraćati radi rješenja svojih problema, od komunalnih, prostornih do socijalnih, kulturnih, sportskih, gospodarskih i slično.

Redovito sam sudjelovao na svim sastancima koje je sazivao župan Zagrebačke županije. Također, u redovitom smo kontaktu sa ravnateljem Županijske uprave za ceste Zagrebačke županije te pročelnicima Upravnih odjela Zagrebačke Županije. U redovnoj sam suradnji i sa Ministarstvima.

Posebnu pažnju posvećivao sam civilnom društvu, a zadovoljan sam i kvalitetom suradnje koju imam s udrugama koje djeluju u našoj Općini.

**U području obrazovanja i društvenih djelatnosti izvršeno je sljedeće:**

Osigurano dodatnih 1.200,00 eura neoporezivo svakoj zaposlenici Dječjeg vrtića Dubrava i povećena plaće.

Općini Dubrava čak 30.000,00 eura za uspješno apliciranje na Pilot projekt.

Općina Dubrava uspješno se aplicirala na Pilot projekt - Javni poziv jedinicama lokalne samouprave za sufinanciranje provedbe edukativnih, kulturnih i sportskih aktivnosti djece predškolske dobi i djece od I. do IV. razreda osnovne škole koji je objavljenog od strane Ministarstva demografije i useljeništva. Kao rezultat, dodijeljena su joj sredstva u maksimalnom iznosu od 30.000 eura.

Do sada su kraći programi u vrtiću bili sufinancirani tako što se pokrivao trošak ugovora o djelu s provoditeljima aktivnosti dok su članarinu pokrivali roditelji.

Ovim sredstvima Općina Dubrava osigurat će provođenje navedenih aktivnosti za krajnje korisnike u potpunosti besplatno.

Ova sredstva omogućit će provedbu sljedećih aktivnosti:

* Edukativne aktivnosti: kraći program engleskog jezika koji se provodi u DV Dubrava
* Kulturne aktivnosti: program ˝Mali tamburaši˝ koji se provodi u Osnovnoj školi Dubrava
* Sportske aktivnosti: kraći sportski program koji se provodi u DV Dubrava i program ˝Univerzalna škola sporta – mali prvaci˝.

Ovaj projekt značajno će doprinijeti ravnopravnosti u pristupu kvalitetnom odgoju i obrazovanju, povećat će se kvaliteta života djece kroz druženje, kreativno izražavanje i razne inkluzivne aktivnosti koje se provode putem edukativnih, kulturnih i sportskih radionica.

Općina Dubrava sufinancirala je školu plivanja u Nerezinama na otoku Malom Lošinju u iznosu od 50% za djecu predškolske dobi u trajanju od sedam dana i 50% za sve učenike trećih, odnosno četvrtih razreda osnovne škole u trajanju od 10 dana.

Općina Dubrava nastavila je sa sufinanciranjem prijevoza učenika srednjih škola koji je sada potpuno besplatan, a sufinancirala je i smještaj u učeničkom domu u iznosu od 20,00 eura po učeniku mjesečno.

Prvi dan škole sve su učenike OŠ Dubrava na njihovim klupama dočekali besplatni udžbenici, radne bilježnice i ostali obrazovni materijali.

Isplaćena je naknada za troškove studiranja za zimski semestar 2024./2025. u iznosu od 100,00 eura svakom student. Općina je za 50 studenata izdvojila iznos od ukupno 5.000,00 eura.

Svim srednjoškolcima s područja općine Dubrava uplaćena je božićnica u iznosu od 70,00 eura. Općina je za 139 učenika izdvojila gotovo 10.000,00 eura.

U organizaciji Bicikističkog kluba RODA i pokrovitelja Općine Dubrava kao i brojnih sponzora održan je 2. po redu „Granfondo Dubrava“.

Staza se protezala na području Zagrebačke, Bjelovarsko-bilogorske i Sisačko – moslavačke županije po blago brdovitoj stazi. U Dubravi je održano i cestovno prvenstvo gdje je nastupilo 95 biciklista. Vozili su veterani, žene junior i elite, muški U23 i elite.

Dobrovoljno vatrogasno društvo Dubrava u nedjelju 01.09. organiziralo je 4. Kup Dubrave 1893. Ukupno je sudjelovalo 17 ekipa, a najviše je bilo onih najmlađih.

U subotu, 7.9. u Dubravi je 1. Velika nagrada Dubrave, utrka za Kup Hrvatske u kategorijama početnici U13, U14, U15, kadeti i juniorke.

Organizator: BK RODA (u suradnji sa HBS-om,Hrvatskim biciklističkim savezom).

Utrka je organizirana pod pokroviteljstvom Općine Dubrava.

U Splitu je održana šesta po redu humanitarna utrka “Race for the Cure” koju je na rivi organizirala Županijska liga protiv raka. Ovo je najveća humanitarna utrka na svijetu u kojoj je sudjelovalo tisuće ljudi s ciljem podizanja svijesti o borbi i prevenciji protiv malignih oboljenja na kojoj je sudjelovala i Udruga žena liječenih od raka dojke „Sveta Margareta“.

Udruga umirovljenika općine Dubrava i njezin mješoviti pjevački zbor večeras su u restoranu Sablić proslavili 30 godina rada.

Povodom Dana dobrovoljnih davatelja krvi, u općini Dubrava u organizaciji Društva Crvenog križa Zagrebačke županije, održana je svečanost na kojoj su uručene zahvalnice za višestruko darivanu krv.

Polaganjem vijenaca i paljenjem svijeća obilježen blagdan Svih svetih i Dušni dan kao i obljetnica "Trokut-Novska".

U povodu blagdana Svih svetih i Dušnog dana izaslanstvo Općine Dubrava i Hrvatski časnički zbor Vrbovec položili su vijenac i zapaliti svijeće kod spomen obilježja “Spomenik poginulim braniteljima u Domovinskom ratu” u centru Dubrave.

Nakon Dubrave, izaslanstvo je odalo počast i poginulim hrvatskim braniteljima Domovinskog rata na zapadno-slavonskom ratištu na spomen području Trokut u Novskoj.

Mažoretkinje Općine Dubrava proslavile prvih 10 godina rada i djelovanja.

Položen vijenac i upaljene svijeće u Dubravi u povodu obilježavanja Dana sjećanja na žrtve Domovinskog rata i Dana sjećanja na žrtvu Vukovara i Škabrnje

Advent u Dubravi održan je 30.11., 07.12. i 14.12. uz bogat program i ponudu.

U nedjelju, 24.11. 2024., u Dubravi je po prvi puta održano natjecanje u stolnom tenisu, na nivou Stolnoteniskog saveza Zagrebačke Županije, a u organizaciji STK Sv. Margareta Dubrava i to u dvije kategorije: Liga Nada 2014 i mlađi i Liga regija 2007 i mlađi.

Dubrava je ostvarila sjajne rezultate.

Općina Dubrava posjetila prijateljsku općinu Grude. U Grudama je održana svečana sjednica Općinskog vijeća Grude i Vlade Zapadnohercegovačke županije (ZHŽ) na kojoj je prisustvovao i načelnik općine Dubrava, Tomislav Okroša te direktor Dombre 1094 d.o.o., Ante Grizelj.

Podsjetimo kako su Općina Dubrava i Općina Grude do sada s uspjehom provele dva EU projekta , a ove godine potpisana je i Povelja prijateljstva.

U Općini Dubrava u studenom održane dvije tribine od inicijalne Ponude do kreditiranja i osiguranja solarne elektrane.

Vatrogasna zajednica Zagrebačke županije održala je sjednicu Skupštine 12.12.2024. godine u Vatrogasnoj zajednici općine Dubrava. Na sjednici su prezentirani programi realizirani tijekom 2024. godine, usvojen je Rebalans financijskog plana za 2024. godinu te Financijski plan i Plan rada za 2025. godinu.

Održan je Božićni koncert Češke besede Zagrebačke županije te uz potporu Općine Dubrava nastavili su sa snimanjem CD-a s božićnim pjesmama. Prvi takav u Hrvatskoj.

**U području socijalne skrbi i zdravstva učinjeno je sljedeće:**

U 2024. godini je za 16 mladih obitelji isplaćeno ukupno 26.500,00 eura iz općinskom proračunu. Prva mjera je kupnja zemljišta, stambenog objekta ili gradnja kuće koju Općina sufinancira s 2.000,00 eura dok je druga mjera adaptacija postojećeg stambenog objekta, dakle kuće ili stana za što Općina daje maksimalan iznos od 1.500,00 eura. Ukupno je u četiri godine 61 mlada obitelj iskoristila ovu mjeru za što je Općina Dubrava izdvojila više od 100.000,00 eura.  Samo 19 od 555 Općina i Gradova u Hrvatskoj ostvarilo potporu za unapređenje uvjeta stanovanja mladih poljoprivrednika. Zahvaljujući ovoj mjeri Općine Dubrava dodijeljene su i potpore mladim poljoprivrednicima za 2024. godinu od strane Ministarstva poljoprivrede, šumarstva i ribarstva. S područja općine Dubrava tako je jedna obitelj ostvarila dodatnih 1.500,00 eura.

Porasle su rodiljne naknade. Novom Odlukom roditeljima će se za prvo dijete isplaćivati iznos od 700 eura, za drugo 1400 eura, za treće dijete 2100 eura, četvrto 2800 eura, dok će se obiteljima za peto dijete isplatiti 3500 eura. Za svako slijedeće dijete dodatnih 700 eura.

Općina Dubrava nastavila je i ove godine sa podijelom paketa uoči Božića.

Ukupno je 51 obitelj dobila božićni paket sa osnovnim namirnicama i potrepštinama.

Isplaćene božićnice za sve umirovljenike, nezaposlene, korisnike minimalne zajamčene naknade, djeci korisnicima osobne invalidnine te primateljima nacionalne naknade. 1250 osoba je na kućne adrese putem Hrvatske pošte primilo 40,00 eura božićnice. Općina Dubrava je za ovu mjeru osigurala gotovo 50.000,00 eura.

**Realizirane Investicije i započeti projekti u izvještajnom razdoblju:**

Proračun za 2025. godinu iznosi gotovo 10,2 milijuna eura. Najznačajniji projekt je završetak radova na dječjem vrtiću.

Nastavak ulaganja u Sportsko - rekreacijski centar Dubrava - do sada ostvareno 450.000,00 eura bespovratnih sredstava.

Donesena Odluka o izradi projektne dokumentacije za izgradnju potpornog zida i uređenja kompletnog parkirališta na autobusnom kolodvoru.

Donesena Odluka o odabiru izvođača za zamjenu krovišta na općinskoj zgradi - do sada ostvareno 181.000,00 eura bespovratnih sredstava za njezinu obnovu.

Donesena Odluka o odabiru najpovoljnijih ponuda za prodaju poljoprivrednog zemljišta u vl.RH na području Općine Dubrava.

Radovi na rekonstrukciji i dogradnji Dječjeg vrtić Dubrava napreduju svojim tokom. Ukupna vrijednost projekta, s opremanjem, iznosi oko četiri milijuna eura. Novi vrtić izgrađen je u skladu s najmodernijim standardima energetske učinkovitosti i sigurnosti, a prostorno je prilagođen potrebama djece, s naglaskom na funkcionalnost, udobnost i razvojnu poticajnost.

Radovi će biti završeni u proljeće 2025. godine, a ovime Dubrava dobiva novopremljeni i veći dječji vrtić, nova radna mjesta, sportsku dvoranu i mjesta za ukupno 200 djece.

U općini Dubrava je otvoreno novo streetball igralište Hrvatske Lutrije, a otvorenju su prisustvovali članica Uprave Hrvatske Lutrije Nikolina Klaić, načelnik općine Dubrava Tomislav Okroša te posebni gosti, proslavljeni natjecatelji u sportskom samostrelu, Valentina Mrnjavčić Pereglin i Branko Pereglin. Vrijednost projekta je nešto više od 30 tisuća eura, dok je Hrvatska lutrija sufinancirala iznos od 12 tisuća eura.

Više od 50.000,00 eura ostvareno je za uređenje dječjeg igrališta „park šanac“.

Općina Dubrava uspješno se aplicirala na Javni poziv za sufinanciranje projekata razvoja komunalnog gospodarstva i ujednačavanja komunalnog standarda koji je bio raspisan od strane Ministarstva prostornog uređenja, graditeljstva i državne imovine.

Kao rezultat, dodijeljena su joj sredstva u iznosu od 17.400,00 eura. Ovim sredstvima Općina Dubrava će financirati dječju opremu na projektu - ¨Uređenje dječjeg igrališta - „Park Šanac“, kojeg je općina također uspješno aplicirala na Javni poziv za Program prekogranične suradnje između Republike Hrvatske i Bosne i Hercegovine za 2024. godinu gdje je ostvarila iznos od 32.638,73 EUR-a bez PDV-a.

138.400,00 eura ostvareno je od Zagrebačke županije.

Javna dodjela 3,5 milijuna eura vrijednih ugovora o potporama gradovima i općinama Zagrebačke županije za projekte u gospodarstvu, poljoprivredi, EU fondovima te prometu i komunalnoj infrastrukturi održana je danas.

Općina Dubrava ostvarila je financijska sredstva u ukupnom iznosu od 138.400,00 eura;

1. Projektno-tehnička dokumentacija u maksimalnom iznosu za 4 projekta 25.000,00 eura u koje ulaze projekti: Izgradnja streetball igrališta 3x3 , Rekonstrukcija i dogradnja vatrogasnog doma DVD Zvekovca, Energetska obnova zgrade javne namjene i Vanjsko uređenje zgrade nogometnog kluba Zvekovac.

2. Sufinanciranje izgradnje/održavanje objekata i uređaja komunalne infrastrukture – ulaganje u razvoj sustava vodoopskrbe u iznosu od 30.000,00 eura

3. Sufinanciranje poticanja razvoja poduzetničkih zona i poduzetničkih inkubatora – Ulaganja u gospodarsku zonu Berek – 40.000,00 eura

4. Sufinanciranje projekata za izgradnju i uređenje infrastrukture na ruralnom prostoru – Groblje – izgradnja prateće građevine, ograda na mjesnom groblju Dubrava – 43.400,00 eura.

Nakon izvršenih radova na asfaltiranju dionica Koritna – Zabrđe i Novaki – Lepšovec, ovih dana asfaltiran je prilaz i parkiralište ispred Nogometnog kluba Zvekovac te je završeno asfaltiranje prilazne ceste u Donjem Vukšincu ispred Centra za autizam.

Riječ je ukupno o 630m2 površine novog asfaltnog sloja.

III. ZAKLJUČAK

Podneseno Izvješće o radu općinskog načelnika Općine Dubrava za razdoblje srpanj – prosinac 2024. godine sadrži prikaz poslova i zadataka iz nadležnosti Općinskog načelnika kao izvršnog tijela Općine Dubrava, a samim time i zadovoljavanje potrebe građana.

Općinski načelnik uz stručnu, administrativnu i tehničku potporu službi u Općini Dubrava te Rajtar Darkom sadašnjim Predsjednikom Općinskog vijeća Općine Dubrava, a u okviru financijskih mogućnosti planiranih Proračunom, nastojao je u izvještajnom razdoblju obavljati poslove iz svoje nadležnosti na način koji će osigurati uvjete za što kvalitetnije zadovoljavanje lokalnih potreba mještana općine Dubrava te ja stoga nastojao odgovorno i kvalitetno ispuniti svoju obvezu vođenja izvršnih poslova općine Dubrava kao jedinice lokalne samouprave, u periodu od preuzimanja vlasti do sada.

OPĆINSKI NAČELNIK: Tomislav Okroša, mag.ing.el.